KIRJALLINEN KYSYMYS P-1768/01

esittäjä(t): Juan Naranjo Escobar (PPE-DE) komissiolle

(12. kesäkuuta 2001)

Aihe: EU:n ja Latinalaisen Amerikan välinen huumeyhteistyö

Kuusi vuotta toimittuaan Euroopan huumausaineiden ja niiden väärinkäytön seurantakeskus, jonka tavoitteita ja toimintatapoja on uudistettu perusteellisesti, on osoittautunut todelliseksi huumeita ja unionin jäsenvaltioiden huumausainepolitiikkaa koskevaksi kokonaisvaltaiseksi tietojärjestelmäksi.

Seurantakeskusta eivät tarvitse pelkästään unionin ehdokasvaltiot vaan myös muut kolmannet maat, koska sillä on hyvät mahdollisuudet toimittaa asioihin liittyviä tietoja ja kokemuksia. Vaikka Euroopan huumausaineiden ja niiden väärinkäytön seurantakeskus pystyykin tyydyttämään ehdokasvaltioiden tarpeet siitä lähtien, kun sen ohjesääntöä muutettiin ja sille annettiin tarvittava henkilökunta Phare-ohjelman puitteissa, samaa ei voi sanoa muista kolmansista maista, etenkään Latinalaisesta Amerikasta, jolle kaikki huumeita koskeva tieto on etusijalla EU:n kanssa tehtävässä yhteistyössä. Seurantakeskuksella ei ole oikeudellisia välineitä eikä tarvittavia resursseja kysynnän kattamiseen ja suoraan yhteistyöhön Latinalaisen Amerikan kanssa.

Voiko komissio tässä yhteydessä vastata seuraavaan kysymykseen:

- Miten komissio aikoo menetellä, jotta kolmansien maiden kanssa tehtävässä yhteistyössä ei käytetä hyväksi pelkästään mahdollisuutta palkata ulkopuolisia tahoja vaan hyödynnetään myös seurantakeskuksen kokemusta?

- Aikooko komissio vahvistaa nämä toimet keskuksen hyväksynnällä?

António Vitorinon komission puolesta antama vastaus

(10. heinäkuuta 2001)

Komissio on tyytyväinen, että arvoisa parlamentin jäsen on ilmaissut kiinnostuksensa Euroopan huumausaineiden ja niiden väärinkäytön seurantakeskusta koskeviin kysymyksiin varsinkin kansainvälisen yhteistyön osalta.

Euroopan huumausaineiden ja niiden väärinkäytön seurantakeskuksen tehtävänä on antaa tietoja yhteisölle ja sen jäsenvaltioille huumausaineiden ja niiden väärinkäytön ilmiöstä ja seurauksista Euroopan tasolla. Yhteistyöstä kansainvälisten järjestöjen ja muiden alalla toimivaltaisten hallitustenvälisten elinten tai kansalaisjärjestöjen kanssa säädetään seurantakeskuksen perustamisasetuksessa (asetus (ETY) N:o 302/93, annettu 8 päivänä helmikuuta 1993(1)). Seurantakeskuksen johtaja osallistuikin Euroopan unionin sekä Latinalaisen Amerikan ja Karibian alueen koordinointi- ja yhteistyöjärjestelyn merkeissä Bolivian Cochabambassa 11.12. kesäkuuta 2001 pidettyyn huippukokoukseen.

Seurantakeskuksen perustamisasetuksen muuttaminen siten, että keskuksella on mahdollisuus antaa ehdokasmaille teknistä apua huumausainetietoutta koskevissa asioissa, on osa unionin laajentumisstrategiaa, ja muutoksen on mahdollistettava se, että ehdokasmaat voivat lopulta liittyä seurantakeskuksen jäseniksi ja osallistua sen toimintaan. Ei pidä myöskään unohtaa, että ehdokasmaille seurantakeskuksen toimintaan osallistumista varten annettava apu kuuluu PHARE-ohjelmaan liittyvään huumausaineiden torjuntaohjelmaan. Apua annetaan kahdella tapaa: joko hyödynnetään pelkästään seurantakeskuksen asiantuntemusta tai hyödynnetään suoraan jäsenvaltioiden asiantuntemusta kahdenvälisen tutkijatoiminnan (twinning) avulla.

Seurantakeskuksen suhteissa muihin kolmansiin maihin kuin ehdokasmaihin ei pyritä samoihin tavoitteisiin kuin ehdokasmaiden kanssa, minkä vuoksi asetuksen muutos koskee pelkästään ehdokasmaita. Komissio ei aio muuttaa seurantakeskuksen perustehtävää.

Latinalaisen Amerikan kanssa tehtävän yhteistyön ja erityisesti Venezuelaan perustettavan seurantakeskuksen tukemisen osalta on korostettava, että kyseisen seurantakeskuksen päätavoitteena on huumausaineita ja niiden väärinkäyttöä koskevan tiedon kokoaminen. Euroopan unionissa tämä tehtävä kuuluu jäsenvaltioille, ei huumausaineiden ja niiden väärinkäytön seurantakeskukselle. Tietojen kokoamisessa on tarkoitus hyödyntää unionissa nykyisin käytettävää asiantuntemusta, ja muutamat jäsenvaltiot ovatkin jo ilmoittaneet omaavansa valmiudet tarjota asiantuntija-apua.

(1) EYVL L 36, 12.2.1993.